টিভি নাটকের নির্মাতা হিসেবে শক্তিমান গিয়াসউদ্দিন সেলিম। ‘মনপুরা’ চলচ্চিত্র নির্মাণ করে বড়পর্দায়ও নিজের জাত চিনিয়েছেন এই পরিচালক। তার পরিচালনায় কাজ করার স্বপ্ন দেখেন অভিনেত্রীদের অনেকেই। তাদের একজন হিমি। এবার সেলিমের পরিচালনায় একটি ধারাবাহিকে কাজের মধ্যদিয়ে এই অভিনেত্রীর স্বপ্ন পূরণ হলো। গিয়াস উদ্দিন সেলিমের রচনা ও নির্দেশনায় আরটিভিতে প্রচারের জন্য নির্মিত হচ্ছে ধারাবাহিক নাটক ‘মন পবনের নাও’। গতকাল থেকে মানিকগঞ্জে হিমি এই ধারাবাহিকের শুটিং শুরু করেছেন। এতে মেরিনা চরিত্রে অভিনয় করেছেন তিনি। হিমি বলেন, ‘মিডিয়াতে কাজ করার শুরু থেকেই আমার স্বপ্ন ছিলো সেলিম ভাইয়ের নির্দেশনায় কাজ করবো। অবশেষে সেই স্বপ্ন পূরণ হলো। আমি ধারাবাহিকটিতে মেরিনা চরিত্রে অভিনয় করছি। বেশ চ্যালেঞ্জিং একটি চরিত্র। সেলিম ভাইসহ পুরো ইউনিট আমাকে খুব সহযোগিতা করছেন। আমি আমার সাধ্যমতো চেষ্টা করছি নিজের চরিত্রটি ফুটিয়ে তুলতে। আমি কাজটি নিয়ে খুব আশাবাদী। আমার অভিনয় জীবনে চলার পথে গিয়াস উদ্দিন সেলিম ভাইয়ের এই কাজটি অনেক কাজে লাগবে।’ এদিকে হিমি এরইমধ্যে রাসেল আজমের নির্দেশনায় স্বল্পদৈর্ঘ্য চলচ্চিত্র ‘বিবেকের কাছে প্রশ্ন’র কাজ শেষ করেছেন। এতে তার বিপরীতে আছেন শিপন মিত্র। এছাড়া হিমির করা নতুন দুটি বিজ্ঞাপনচিত্র ‘কুমারিকা’ ও ‘প্রাইম ব্যাংক ইনভেস্ট লিমিটেড’ নিয়মিত দেশের প্রায় সবগুলো স্যাটেলাইট চ্যানেলে প্রচার হচ্ছে। সম্প্রতি হিমি বিসি ইউনিয়ন কোম্পানী লিমিটেড’র ব্র্যা- অ্যাম্বাসেডর হয়েছেন। তার অভিনীত একমাত্র চলচ্চিত্র ‘হঠাৎ দেখা’। এটি নির্মাণ করেন রেশমী মিত্র। হিমি অভিনীত প্রথম নাটক অরুন চৌধুরী পরিচালিত ‘মোহর আলী’। ধ্রুব হাসানের নির্দেশনায় তিনি প্রথম ‘সেন্টার ফ্রেশ’র বিজ্ঞাপনে মডেল হিসেবে কাজ করেন।